Komisijos sprendimas
1995 m. liepos 25 d.
nustatantis žuvininkystės produktų, įvežamų iš trečiųjų šalių, kurioms netaikomas atskiras sprendimas, veterinarinio sertifikavimo tvarką
(tekstas svarbus EEE)
(95/328/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnį,
kadangi pagal Direktyvos 91/493/EEB 11 straipsnį Komisija nustatė specialius reikalavimus, reglamentuojančius žuvininkystės produktų importą iš daugelio trečiųjų šalių;
kadangi kol žuvininkystės produktų importas iš trečiųjų šalių dar nereglamentuotas tokios rūšies sprendimu, rekomenduojama iš pradžių nustatyti standartizuoto veterinarijos sertifikato pavyzdį siekiant išvengti prekybos žlugdymo;
kadangi standartizuoto veterinarijos sertifikato patvirtinimas turėtų teigiamą poveikį ūkio subjektams ir kontrolės tarnyboms, taip pat palengvintų laisvą importuotų žuvininkystės produktų apyvartą Bendrijoje;
kadangi šiuo sprendimu nustatytas veterinarijos sertifikato pavyzdys yra laikinas ir skirtas dvejų metų laikotarpiui, per kurį gali būti priimti atskiri sprendimai; kadangi laikinas sertifikatas daugiau nebus taikomas trečiosioms šalims, dėl kurių priimtas atskiras sprendimas;
kadangi importuojamų žuvininkystės produktų veterinarinius patikrinimus reikia atlikti laikantis 1990 m. gruodžio 10 d. Tarybos direktyvos 90/675/EEB, kurioje pateikiami produktų, įvežamų į Bendriją iš trečiųjų šalių, veterinarinių patikrinimų organizavimo principai [2], su paskutiniais pakeitimais, padarytais Austrijos, Suomijos ir Švedijos stojimo sutartimi; kadangi šiais patikrinimais numatomas importuojamų produktų veterinarijos sertifikato pateikimas;
kadangi veterinarijos sertifikato standartinio pavyzdžio patvirtinimas nepažeidžia patvirtintų specifinių importo iš trečiosios šalies reikalavimų, Komisijos ekspertams atlikus veterinarinės situacijos įvertinimą vietoje;
kadangi atsižvelgiant į jų ypatingą statusą Direktyvos 91/493/EEB 10 straipsnio 2 dalyje apibūdintiems žuvininkystės produktams nereikia pateikti pirmiau minėto veterinarijos sertifikato;
kadangi pagal Direktyvos 91/493/EEB 10 straipsnį veterinarijos sertifikatas turėtų patvirtinti, kad Bendrijai skirtų žuvininkystės produktų gamybos, paruošimo, perdirbimo, sandėliavimo, pakavimo ir transportavimo reikalavimai yra bent jau lygiaverčiai nustatytiesiems Direktyva 91/493/EEB;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Žuvininkystės produktų siuntos į Direktyvos 90/675/EEB I priede nustatytas teritorijas įvežamos iš nustatytos įmonės, kurią tikrina kompetentinga trečiosios šalies institucija ir su jomis kartu pateikiamas numeruotas originalus veterinarijos sertifikatas, patvirtinantis, kad produktų gamybos, apdorojimo, perdirbimo, pakavimo ir identifikavimo reikalavimai yra bent jau lygiaverčiai nustatytiesiems Direktyva 91/493/EEB. Veterinarijos sertifikato pavyzdys nustatytas šio sprendimo priede.
2. Tačiau šio sertifikato nereikalaujama Direktyvos 91/493/EEB 10 straipsnio 2 dalyje minimiems produktams
2 straipsnis
1 straipsnio 1 dalyje nurodytas veterinarijos sertifikatas surašomas viename popieriaus lape bent viena iš oficialiųjų įvežimo į Bendriją šalies kalbų ir, jei būtina, viena iš paskirties šalies kalbų.
3 straipsnis
Šiame sprendime numatytas veterinarijos sertifikatas netaikomas žuvininkystės produktams iš trečiosios šalies, kuriai kitais dokumentais nustatyti atskiri importavimo reikalavimai.
4 straipsnis
Šis sprendimas taikomas nuo 1995 m. liepos 1 d. dvejus metus.
5 straipsnis
Šis sprendimas skirtas valstybėms narėms.
Priimta Briuselyje, 1995 m. liepos 25 d.